Szeptember 19-én a Tahrir al-Sham tagjai a Turkomann Iszlám Párttal (TIP) és a Szabad Szíriai Hadsereghez (FSA) tartozó milicistákkal közösen támadást indítottak a Szíriai Arab Hadsereg és az Orosz Védelmi Erők kezén lévő állások ellen. Ezeknek a csapatoknak az volt a feladatuk, hogy felügyeljék az Asztanában 2017. májusban Törökországgal és Iránnal kötött megállapodás szerinti eszkalációmentes övezet kialakítását Idlib kormányzóságban. Az ezt követő harcokról szóló riportok ellentmondásosak voltak. A felkelők kezdetben elfoglaltak négy falvat, de macska-egér harc után, mely alatt a falvak többször is gazdát cseréltek, szeptember 22-re a kormány kezére került mind a négy falu. Oroszország arról számolt be, hogy szeptember 21-ig 850 felkelővel végzett. Ezzel ellentétben az SOHR beszámolója szerint a harcokban 66 felkelő és 38 katona halt meg. Rajtuk kívül 40 polgár is életét vesztette a két nap alatt végrehajtott közel 500 légi támadásban, melyek összességében több mint 40 települést érintettek. A felkelők arról is beszámoltak, hogy szíriai és orosz gépek Idlibben polgári célpontokat is támadtak, melyek között egészségügyi intézmények is voltak. Az Orosz Légierő és az Orosz Haditengerészet a levegőből, illetve az óceánról is lőtt ki rakétákat a HTS állásai ellen, melyek között állítólag volt egy nagy katonai tábor is. Az USA Külügyminisztériuma azzal vádolta Oroszországot és Szíriát, hogy amellett, hogy polgári célpontokra lőnek, még egészségügyi létesítményeket is célba vesznek. A három állítólag lőtt kórház közül az egyik az al-Rahma klinika volt Han Sejkúnban, ahol az áprilisi Han Sejkún-i vegyi támadás áldozatait is kezelték.